​​ສະ​ຫະ​ລັດ ຮຽກ​ຮ້ອງ ໃຫ້​ເປີດ​ການ​ເຈ​ລະ​ຈາ ເພື່ອແກ້​ໄຂ ສະ​ພາບ​ການບໍ່​ໄປ​ບໍ່​ມາ ໃນ​ເຮ​ຕີ 
ນີ້​ບໍ່​ແມ່ນ​ເທື່ອ​ທຳ​ອິດ ທີ່​ສະ​ຫະ​ລັດ​ໄດ້​ຮຽກ​ຮ້ອງ​ ໃຫ້​ມີ​ການ​ເຈ​ລະ​ຈາ​ຫາ​ລື​​ ລະ​ດັບ​ຊາດ​ ເພື່ອ​ຊອກ​ຫາ​ຊ່ອງ​ທາງ​ຍຸ​ຕິ​ສະ​ພາບ​ການ​ບໍ່​ໄປ​ບໍ່​ມາ ​ທາງ​ດ້ານ​ການ​ເມືອງ ໃນ​ເຮ​ຕີ.
ສະຖານທູດສະຫະລັດ ທີ່ນະຄອນຫຼວງປອກໂອແປຣັງ ໄດ້ອອກຖະແຫຼງຂ່າວສະບັບນຶ່ງ ໃນຕອນແລງວັນພະຫັດຜ່ານມາກ່ຽວກັບວິກິດການທີ່ຮ້າຍແຮງທາງດ້ານການເມືອງແລະເສດຖະກິດຂອງເຮຕີ ໂດຍຮຽກຮ້ອງໃຫ້ພວກທີ່ມີສ່ວນໄດ້ສ່ວນເສຍເລີ້ມການປຶກສາຫາລືເພື່ອແກ້ໄຂບັນຫາຕ່າງໆ ທີ່ເຮັດໃຫ້ປະເທດດັ່ງກ່າວເປັນອຳມະພາດໄປນັ້ນ ຖະແຫຼງຂ່າວກ່າວວ່າ “ສະຫະລັດຍັງສືບຕໍ່ຮຽກຮ້ອງໃຫ້ພວກທີ່ມີສ່ວນໄດ້ສ່ວນເສຍທາງດ້ານການເມືອງ ເສດຖະກິດ ແລະກຸ່ມສັງຄົມພົນລະເຮືອນຂອງເຮຕີ ເລີ້ມເປີດການເຈລະຈາຫາລື ທີ່ຮວມເອົາທຸກພັກຝ່າຍ ໂດຍບໍ່ມີການຊັກຊ້າ ຫຼືຕັ້ງເງື່ອນໄຂລ່ວງໜ້າເພື່ອລະບຸແລະເອົາເສັ້ນທາງໃນການສ້າງຕັ້ງລັດຖະບານທີ່ສາມາດເຮັດວຽກໄດ້ ເພື່ອຮັບໃຊ້ປະຊາຊົນຊາວເຮຕີ ” ຖະແຫຼງຂ່າວ ທີ່ອອກເປັນພາສາອັງກິດ ຝຣັ່ງ ແລະເຄຣໂອນ ບໍ່ໄດ້ເຊັນໂດຍເອກອັກຄະລັດຖະທູດ ມີແຊນ ຊີຊົງ (Michele Sison) ຖະແຫຼງຂ່າວແມ່ນສົ່ງໄປຫາພວກຜູ້ນຳຂອງປະເທດ ຄືປະທານາທິບໍດີໂຈເວແນລ ມົວເຊ ແລະຜູ້ນຳຝ່າຍຄ້ານ ໂດຍຊຸກຍູ້ໃຫ້ບຸກຄົນທັງສອງ “ເຮັດວຽກຮ່ວມກັນ ເພື່ອກ້າວໄປສູ່ການແກ້ໄຂດ້ວຍຄວາມສະຫງົບແລະເປັນປະຊາທິປະໄຕ ແບບຮີບຮ້ອນຕື່ມຂຶ້ນ ” ນີ້ບໍ່ແມ່ນເທື່ອທຳອິດ ທີ່ສະຫະລັດໄດ້ຮຽກຮ້ອງໃຫ້ມີການເຈລະຈາຫາລືລະດັບຊາດເພື່ອເປັນຊ່ອງທາງຍຸຕິສະພາບການບໍ່ໄປບໍ່ມາທາງດ້ານການເມືອງ ເອກອັກຄະລັດຖະທູດຊີຊົງ ແລະສະມາຊິກຂອງກຸ່ມຫຼັກ ທີ່ຮວມທັງເອກອັກຄະລັດ ຖະທູດຝຣັ່ງ ສະເປນ ການາດາ ບຣາຊີລ ສະຫະພາບຢູໂຣບ ອົງການສະຫະປະຊາຊາດ ແລະຜູ້ຕາງໜ້າຂອງອົງການບັນດາປະເທດໃນທະວີບອາເມຣິກາກໍໄດ້ອອກຄຳເຕືອນ ທີ່ຄ້າຍຄືກັນນີ້ ໃນເດືອນກັນຍາຜ່ານມາ ເຮຕີ ໄດ້ຕົກຢູ່ໃນສະພາບການບໍ່ໄປບໍ່ມາ ເປັນເວລາ 16 ເດືອນແລ້ວ ຍ້ອນມີການປະທ້ວງ ການຂາດແຄນນ້ຳມັນເຊື້ອໄຟ ການກ່າວຫາກ່ຽວກັບການສໍ້ລາດບັງຫຼວງຕໍ່ປະທານາທິບໍດີແລະສະມາຊິກໃນຄະນະລັດຖະບານ ເງິນເຟີ້ທີ່ສູງກວ່າ 10 ເປີເຊັນ ແລະອາຊະຍາກຳຕ່າງໆ ການປະທ້ວງປະຈຳອາທິດ ແມ່ນເພີ້ມທະວີຂຶ້ນໃນທົ່ວປະເທດ ໂດຍມີສະມາຊິກຂອງກຸ່ມສາສະໜາ ການສຶກສາ ແລະປະຊາຄົມໃຫ້ຄວາມບັນເທີງ ແລະແມ່ນກະທັ້ງພາກສ່ວນທຸລະກິດ ກໍໄດ້ພາເຂົ້າຮ່ວມສົມທົບ ໃນການຮຽກຮ້ອງ ໃຫ້ປະທານາທິບໍດີລາອອກ